นายกรัฐมนตรีย้ำไทย-สหรัฐเดินหน้าเพิ่มความร่วมมือบนพื้นฐานการเป็นมิตรแท้
นายกรัฐมนตรีย้ำไทย-สหรัฐฯเดินหน้าเพิ่มความร่วมมือบนพื้นฐานการเป็นมิตรแท้  ตั้งเป้าเพิ่มมูลค่าการค้าระหว่างกันเพิ่มมากขึ้น ให้ถึง 8,500 ล้านเหรียญสหรัฐ

           พล.อ.ประยุทธ์ จันทร์โอชา นายกรัฐมนตรี กล่าวในระหว่างงานเลี้ยงอาหารค่ำที่สภาธุรกิจสหรัฐ-อาเซียน และสภาหอการค้าสหรัฐฯ จัดขึ้นเพื่อเป็นเกียรติแก่นายกรัฐมนตรีและภริยาพร้อมคณะ ในระหว่างที่เดินทางมาเยือนสหรัฐอเมริกาอย่างเป็นทางการว่า รู้สึกมีความสุขที่ได้เดินทางเยือนสหรัฐอเมริกาโดยได้รับเกียรติจากประธานาธิบดีสหรัฐฯ ซึ่งแสดงให้เห็นถึงความเป็นมิตรแท้ต่อกัน  ทั้งนี้ ไทยและสหรัฐมีความคุ้นเคยและมีความสัมพันธ์กันมาอย่างยาวนาน  ดังนั้น จึงควรใช้สิ่งเหล่านี้นำพาทั้งสองประเทศเดินหน้าไปพร้อมกัน โดยเฉพาะด้านการค้าการลงทุน ไทย-สหรัฐตั้งเป้าเพิ่มมูลค่าการค้าระหว่างกันให้ถึง 8,500 ล้านเหรียญสหรัฐ

        ขณะที่นักธุรกิจที่เข้าร่วมงานเลี้ยงอาหารค่ำ มองว่าการเดินทางเยือนสหรัฐของนายกรัฐมนตรี ประสบความสำเร็จและเป็นการสร้างความเชื่อมั่นแก่นักธุรกิจ และเชื่อว่าจะต้องเกิดความร่วมมือด้านต่างๆ ระหว่างไทยและสหรัฐเพิ่มมากขึ้น
 

 
         อย่างไรก็ตาม นอกจากนายกรัฐมนตรีจะให้ความสำคัญกับการพบปะนักธุรกิจและนักลงทุนแล้ว นายกรัฐมนตรียังเหลือภารกิจสำคัญในการพบปะกับชุมชนไทยในสหรัฐฯ ซึ่งถือเป็นภารกิจสุดท้ายของการเดินทางเยือนสหรัฐอเมริกาอย่างเป็นทางการในครั้งนี้